Predkladacia správa

Európske spoločenstvo vo svojej globálnej stratégii významne podporuje železničný sektor a železničná osobná doprava zohráva dôležitú úlohu na dopravnom trhu v národnom a medzinárodnom meradle. Jednou z vážnych prekážok rozvoja osobnej železničnej dopravy v Slovenskej republike je zastaraný park koľajových vozidiel, ktorého významná časť nespĺňa požiadavky medzinárodných dohovorov a má nevyhovujúcu ekonomiku prevádzky. 
V rámci rozpracovania zásad štátnej dopravnej politiky SR pripravilo v roku 2007 Ministerstvo dopravy, pôšt a telekomunikácií SR (ďalej len „MDPT SR“) v spolupráci so Železničnou spoločnosťou Slovensko, a. s., (ďalej len „ZSSK“) materiál „Modernizácia a rozvoj mobilného parku Železničnej spoločnosti Slovensko, a. s., na obdobie rokov 2008 – 2010 (2012)“. Cieľom materiálu bolo definovať program modernizácie a finančné zdroje potrebné pre zabezpečenie konkurencieschopnosti ZSSK na dopravnom trhu ES. Vláda SR materiál schválila dňa 15. 12. 2007 uznesením č. 1085.
Na základe úlohy C.2. uznesenia vlády SR č. 1085/2007 pripravilo MDPT SR materiál „Správa o stave plnenia projektov modernizácie mobilného parku Železničnej spoločnosti Slovensko, a. s.“. Správa obsahuje vyhodnotenie plnenia plánu nákupu a modernizácie parku mobilných prostriedkov ZSSK v členení podľa zdrojov financovania. 
Údaje uvedené v prílohách materiálu sú aktualizované podľa reálnych výsledkov verejného obstarávania, harmonogramov modernizácie a dodávok nových vozidiel v uzavretých zmluvách. V novej prílohe č. 5 sú doplnené údaje v členení podľa zdrojov financovania - skutočnosť za roky 2008 a 2009, podľa akcionárom schváleného Strednodobého investičného plánu ZSSK na roky 2008 – 2015 a uzavretých zmluvných vzťahov do roku 2012.
Materiál sa predkladá na rokovanie vlády ako informácia a v súlade s čl. 10 ods. 6a Smernice na prípravu a predkladanie materiálov na rokovanie vlády SR nebol predmetom medzirezortného pripomienkového konania.